UMBUZO 2 Kungani Ngikhathazeka Ngendlela Engibukeka Ngayo?
UThoko akazi ukuthi kwenzeka kanjani kodwa wazibona esephansi, ecindezelwe umuntu owayemhlasela. Uthi: “Ngazama ngawo wonke amandla ami ukulwa naye. Ngazama ukumemeza, kodwa izwi lalingaphumi. Ngaphusha, ngakhahlela, ngashaya ngesibhakela futhi ngaklwebha. Yilapho engezwa khona kungena ummese emzimbeni wami. Ngavele ngaphelelwa amandla.”
Enye intsha, njengoThoko, ihlaselwa abantu engabazi. Enye ihlaselwa abantu ebaziyo, ngisho namalungu omndeni. Eneminyaka eyishumi nje kuphela, uThandeka wanukubezwa ngokocansi osemusha owayehlala eduze kwakubo. Uthi, “Ngangesaba futhi nginamahloni okwabangela ukuba ekuqaleni ngingatsheli muntu.”
UThoko usahlushwa imizwa yecala ngenxa yalokho okwenzeka. Uthi: “Ngihlale ngicabanga ngokwenzeka ngalobo busuku. Ngicabanga ukuthi kwakufanele ngizame kakhudlwana ukulwa naye. Iqiniso liwukuthi njengoba ngangigwaziwe, ngangingakwazi ukunyakaza ngenxa yokwesaba. Ayikho into engangingayenza; kodwa nginomuzwa wokuthi kwakufanele ngenze okuthile.”
UThandeka naye uhlushwa imizwa yecala. Uthi, “Kwakungamelwe ngimethembe kangaka. Abazali bami babebeke umthetho ekhaya wokuthi mina nodadewethu singahlukani lapho sidlala ngaphandle. Ngakho nginomuzwa wokuthi nganika umakhelwane wami ithuba lokuba angilimaze. Okwenzeka kwawuthinta umndeni wakithi futhi ngicabanga ukuthi yimi onecala lokuwuzwisa ubuhlungu obukhulu. Yilokho okungihlupha kakhulu.”
Kuyiqiniso ukuthi kulula ukufunda amagama athi “akumelwe uzisole,” kodwa ukuwakholelwa kunzima kakhulu. Abanye bayayifihla imizwa yabo ngalokho okwenzekile bese beba nemizwa yecala neminye imizwa ebuhlungu. Kodwa ubani osizakalayo lapho singakhulumi ngokwenzekile—nguwe noma umdlwenguli? Kuyokuzuzisa ukukhuluma ngalolu daba.
IBhayibheli lisitshela ukuthi ngesikhathi ecindezeleke kakhulu, uJobe olungile wathi: “Ngizokhuluma ngomunyu womphefumulo wami!” (Jobe 10:1) Nawe ungazuza ngokwenza okufanayo. Ukukhuluma nomuntu omethembayo kungakusiza wamukele okwenzekile futhi ukhululeke emizweni ebuhlungu.
Kungenzeka ucindezeleke kakhulu futhi awukwazi ukubhekana nakho. Khuluma nothile ukuze uthole usizo.
UThandeka wakhuluma nabazali bakhe ngalokho okwenzeka. Uthi, “Bangisekela. Bangikhuthaza ukuba ngikhulume ngakho futhi lokho kwangisiza ngayeka ukudabuka nokucasuka.”
Nawe ungathola ukuthi ‘kunesikhathi sokuphulukisa.’ (UmShumayeli 3:3) Wunakekele umzimba wakho, uzinakekele nangokomzwelo. Lala ngokwanele. Okubaluleke nakakhulu, thembela kuNkulunkulu wenduduzo yonke.—2 Korinte 1:3, 4.
“Ebhasini umfana othile waqala ukusho izinto ezicasulayo elokhu engibamba. Ngamshaya isandla ngathi akangiyeke. Wangibuka sengathi ngiyahlanya.”—UKhanyi.
Ucabanga ukuthi lo mfana wayenzani kuKhanyi?
Ukuhlukumeza ngokocansi kujabulisa umuntu oyedwa. Uyaqhubeka ekwenza ngisho noma lo akwenza kuye ethi akayeke.
Lapho ngizizwa nginecala ngalokho okwenzekile, ngizo . . .
Umuntu omdala engimethembayo engingathululela kuye isifuba u . . .
Bukela i-video enesihloko esithi Okushiwo Ontanga Yakho Ngokuhlukunyezwa Ngokobulili engosini ethi www.jw.org/zu. (Bheka ngaphansi kwesithi IZIMFUNDISO ZEBHAYIBHELI > INTSHA)
Funda ukuthi kuyini ukuhlukunyezwa ngokobulili nokuthi yini ongayenza uma uhlukunyezwa.
Nikelela Umsebenzi Wethu Womhlaba Wonke